khistorydata/jeongjo-sjw-relations huggingface dataset:
정조 21년
大司諫李尙度執義李基讓司諫高宅謙校理林漢浩校理李羲甲等啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲代閤之爭當日處分迺至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謀英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻㦧毒如鄭妻而遽使移置於京師至近之處巢穴得肆之地啄息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接跡而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿尙置思之及此每不覺懍然迺於頃者伏承傳敎下者罪人之不在黜置之所果是眞的矣其爲驚心痛骨當復如何還發配所之啓幸蒙允兪出置城外之命遽又繼下使亘古所無之劇逆自同無故任便居住於城闉咫尺之地此何刑政此何擧措神人之憤鬱由是益激宗社之憂虞從此轉深三尺至嚴一刻難貸請寢罪人鄭致達妻出置城外之命依前還發配所亟令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者唯大計之沮遏也與國榮所謀議者惟國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後以下五字刀割凶謀逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而賦性側媚宅心陰祕莫念國恩之圖報徒知凶賊之力護耇輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積以下二十二字刀割姻附賊復陰助聲勢不軌之跡已綻懷二之謀難掩賊復之輸款卽尙喆之結案揆以邦憲焉逭天討而當律未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典以下十三行六字刀割答曰不允以下六字刀割
정조 21년
大司諫李尙度執義李基讓司諫高宅謙等啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕類沮遏代聽之逆皆其部典則亂本凶圖甚於耇輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆襸之謀某也爲大將某也爲吏判某也爲閫帥等說爛漫於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王意未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛漫同參於啓能凶慘不道之謀而只誅其身王章已失輿憤未洩其陰凶情節其弟萬無不知之理請遲晩後物故罪人啓能亟施孥籍趾賊等凶種快施邦刑獻遂設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書倂皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙此得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容貸於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦宅不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛漫酬酢一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請夏賊子女亟施跽斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑噫以國榮之亙萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶意彼榮賊貪天爲已之罪怙寵自恣之惡屈指而不可枚擧罄竹而難以盡言權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌以下一行七字刀割凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道追在迢施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亙萬古所無之賊也身爲閫帥以下四字刀割已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰而況渠以下五字刀割逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討快行而誅殛之典止及其身收孥之律尙未擧行揆以王法萬萬失當以謙以逆復之子傳襲其父之凶圖以下九字刀割鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆以邦刑萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孽之待年與否今無可論時偉性本陰譎行又凶悖賊翰之餘論無不主張賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贜畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕噫彼逆宇以凶喆之子藉其氣勢罔念照濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛搆啓草欲售欺天之計此已窮凶絶悖而於渠猶屬薄物細故潛藉逆復之姻婭以下七字刀割與同以下二字刀割之說旣已遲晩以下二字刀割他日之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古令天下寧有是哉當初已結案之凶逆得保首領於海島者已是失刑之大者而拿來之啓依法允下則庶幾聖斷赫然天討亟行矣奈之何纔到湖界旋從迂路初則領付本鄕末乃移配近島殆若量移者然義理自此晦塞亂賊無所懲畏思之及此寧不大可憂而大可懼者哉請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法噫嘻痛矣亂臣賊子從古何限而豈有若九宗之窮凶極惡至妖絶㦧者哉渠以蟣蝨之賊常懷梟獍之心過惠陵而不下所乘則悖慢之逆節於是著矣句懿陵而至發凶言則怨懟之逆腸昭莫掩矣此陵不下馬之言陵卒之參證明白偏黨二字之說帳殿之納招凶獰人臣之以偏黨事君前後凶逆所未發之語而此賊之肆然發口抑何心腸屢次供招之罔測不道至於此極則此誠古之莽卓之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰慝巧惡之極也噫彼星賊之凶疏聞之者無不心寒而膽掉見之者皆欲手磔而口臠則爲今日臣子者苟有一分秉彝之心孰不欲明張沫飮疾聲嚴討而渠乃身居臺職忽稱癲狂之病巧作掩護之計綢繆之跡參涉之狀明若觀火窮覈情節永拔根柢卽是王章之所不可已者而纔得承款未及正法致使往牒所無之極逆大憝徑先致斃於獄中輿情之憤惋固不暇言而國家之失刑當復如何到今追施之道惟在於收孥籍産之典雖有依聖國已施之律之敎豈有凶如此賊逆如此賊而不施極律者乎請承款後物故罪人九宗亟施孥籍之典答曰不允
정조 21년
大司諫李尙度司諫高宅謙等啓曰罪人克觀以妖任之同氣凶謀逆節爛漫同參而嚴訊之下抵賴不服未克究覈未及承款王章莫伸輿憤莫洩請金甲島爲奴罪人克觀更令王府嚴鞫得情夬正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自隕斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬一有日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狠之說至登諫長之陳疏繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先問師文不但顚倒爲敎此賊之指斥乘輿公肆詬罵又出於星漢未伏法之前則其父子同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疏釋者然國體之隳壞已無可言輿憤之轉激去而益甚請亟寢秋曹罪人柳師文放釋之命仍令王府設鞫嚴問夬正典刑答曰不允柳師文事亟停勿煩
정조 21년
修撰尹行直疏曰伏以臣於直中卽接家信則臣之老母以風眩宿祟屢朔沈痼之中猝添暑癨之症痰癖內壅而吐瀉交作暑濕外傷而寒熱迭發飮啖全廢証形危篤今方促臣歸視臣旣鮮兄弟且無長子藥餌治療之節無人看護臣自聞此報方寸如焚按住不得固當陳疏卽出而禁令旣嚴徑出無路情私所迫玆不得不疾聲呼籲於天地父母之前伏乞聖慈俯察切急之懇特遞臣職名俾得歸護母病仍治臣瀆擾之罪以肅朝綱千萬顒祝臣無任云云答曰省疏具悉爾其勿辭救護
정조 21년
丁巳七月十二日未時上御便殿左承旨水原留守入侍時行左承旨李晩秀假注書吳泰曾記事官金景煥記注官金良倜水原留守趙心泰以次進伏訖上敎心泰曰朝筵夙退故今又召卿矣心泰曰外營爲其軍需之資自昨年春設置屯田於荏子島廢牧場之內募民起墾姑未就緖若不得人而任之則許多設施不無緯繣之慮本鎭僉使張後良與蝟島僉使鄭道寬相換以爲委任責成恐合方便之道故敢此仰達矣上曰依爲之出擧條命退諸臣以次退出
정조 21년
行都承旨洪明浩病行左承旨李晩秀坐直行右承旨洪仁浩坐左副承旨李勉兢坐直右副承旨李肇源坐同副承旨金達淳坐注書柳遠鳴病一員未差假注書洪樂浚仕李泳夏仕直事變假注書金致龍仕
정조 21년
李晩秀啓曰來十八日專經武臣殿講日次矣敢稟傳曰專經文臣殿講日爲之
정조 21년
李晩秀啓曰來十六日漢學文臣殿講爲之事命下矣處所以何處爲之乎敢稟傳曰其間似未溫習退行於念晦間在近畿人嚴飭上來應講過限者該房直捧禁推傳旨
정조 21년
李勉兢啓曰刑曹參判閔台爀除拜後過三日不爲出肅事甚未安依定式推考警責仍卽牌招察任何如傳曰聞有實病勢難行公云許遞今日政差出待下批牌招
정조 21년
洪明浩啓曰諸承旨持公事入侍事命下而六房無公事不得入侍之意敢啓傳曰知道
정조 21년
洪明浩啓曰假注書黃基天身病猝重勢難察任今姑改差何如傳曰允
정조 21년
黃基天改差代以洪樂浚爲假注書
정조 21년
金達淳啓曰行大司憲宋煥箕在外執義李基讓掌令朴道翔牌不進掌令鄭㝡成傳旨未下持平閔致載疏批未下一員未差監察茶時之意敢啓傳曰違牌及傳旨未下臺諫只推牌招茶時
정조 21년
金達淳啓曰獻納韓致應疏有只推之命一體牌招何如傳曰允
정조 21년
以大司諫李尙度獻納韓致應執義李基讓掌令朴道翔牌不進罷職傳旨傳于金達淳曰只推
정조 21년
以掌令鄭㝡成牌不進罷職傳旨傳于金達淳曰只推
정조 21년
以獻納韓致應牌不進罷職傳旨傳于金達淳曰只推
정조 21년
以執義李基讓掌令朴道翔再牌不進罷職傳旨傳于金達淳曰只推
정조 21년
金達淳啓曰合辭方張之時兩司無詣臺之員事甚未安除在外傳旨未下外呈告人員竝卽牌招何如傳曰允在外及衆所共知情勢人許遞今日政差出
정조 21년
金達淳啓曰行大司憲宋煥箕在外執義李基讓掌令鄭㝡成朴道翔牌不進持平閔致載疏批未下一員未差監察茶時之意敢啓傳曰知道
정조 21년
以副校理尹永僖牌不進罷職傳旨傳于李晩秀曰其時事勢觀於徐有聞沈象奎輩擧措事實可知且況上疏則先着鞭經出則亦不後於人與兩人對辨之後亦旣無礙又其後別有事端而所謂事端極可笑特以差毫謬千之過慮爲世道置之勿論之科者久矣今於快帖之後安敢有召輒違乎萬萬駭然爲先罷職以懲逡巡之習
정조 21년
李勉兢啓曰吏曹判書閔鍾顯參議蔡弘遠牌不進推考傳旨及罷職傳旨今方捧入而開政命下之後如是違牌不卽擧行事甚未安判書更卽牌招何如傳曰允
정조 21년
以吏曹參議蔡弘遠牌不進罷職傳旨傳于李勉兢曰只推更爲牌招
정조 21년
以吏曹判書閔鍾顯再牌不進推考傳旨傳于李勉兢曰更爲牌招
정조 21년
李勉兢啓曰吏曹判書閔鍾顯三牌不進推考傳旨及參議蔡弘遠再牌不進罷職傳旨今方捧入而開政命下之後連事違召不卽擧行揆以事體誠極未安判書所當更請牌招而係是一日四牌何以爲之敢稟傳曰旣無情勢則如是違牌事體未安吏曹判書閔鍾顯推考更卽牌招開政參議只推一體牌招
정조 21년
李勉兢啓曰吏曹判書閔鍾顯五牌不進推考傳旨今方捧入而政命已久屢度違召終不擧行事體所在萬萬未安所當更請牌招而係是一日六牌何以爲之敢稟傳曰有何可言之處義乎亦有何共知之情勢乎一日之內六牌不進揆以國體豈不萬萬寒心乎此啓辭勿施仍以前牌催促使之夜深前開政
정조 21년
李勉兢啓曰吏曹判書閔鐘顯疏批已下卽爲牌招開政何如傳曰允
정조 21년
李勉兢啓曰吏曹判書閔鍾顯牌不進推考傳旨今方捧入而承批之後又爲違召政命已久無意承膺事甚未安更爲牌招何如傳曰允
정조 21년
有政吏批判書閔鍾顯進參判未差參議蔡弘遠進左副承旨李勉兢進以徐邁修爲吏曹參判柳畊爲司諫沈鎜爲持平宋知濂尹寅基爲正言洪樂游爲副校理趙宗鉉爲禮曹判書趙鎭寬爲刑曹參判鄭冕綏爲宗廟令李民秀爲豐川府使全州判官趙用鎭錦山郡守沈養之相換兼養賢庫奉事單崔仁簡
정조 21년
兵批判書李祖源受由參判李義弼病參議李文會入直進參知尹致性病行左承旨李晩秀啓曰兵批無緊窠吏批無送西之人無政事之意敢啓傳曰知道
정조 21년
金達淳以義禁府言啓曰卿宰禁推該府草記待批下捧供載在大典通編矣時囚罪人權係是卿宰敢啓傳曰刑曹漢城府堂上逐日赴坐若欲以此懸頉於賓對是豈備堂例兼之義乎雖於籌坐猶不敢然事體所在豈不萬萬駭然越俸一等放送可也
정조 21년
行吏曹判書閔鍾顯疏曰伏以臣昨於千萬不意忽伏奉天官移除之命惝怳驚懍精爽飛越罔知攸措噫臣之不肖無似曾不足備數於任使之列而遭際明時憑依寵靈翺翔於卿月之崇班周旋於掌禮之重地歲月其久尙逭大戾者實賴如天之恩造則臣雖冥迷尙具彝性感激圖酬銘在方寸其於任職居官又何敢爲擇利害工趣舍之計而至若今玆所叨之職反復揣量決知其無以冒進則惟有披瀝肝血重丐生成之澤豈敢趑趄嚴畏自阻仁覆之天一任公私之狼狽也哉念臣平生旣無標望之可稱又乏才具之適用斯不惟同朝之共知抑亦淵鑑之悉燭而最是賦性疎闇懶散成習當世之事懵不經心恒物之情茫無所通事到目前七顚八倒雖於尋常應接猶且動生尤悔矧玆銓衡之長卽古家宰之任雖使鑑別無差進退得當尙懼無以平物情而叶公議況以臣昏憒淺短百不近似者而初豈可與論於是任哉年前除命適在大政迫近之時又承前席體諒之敎怵畏義分倉卒承膺終自陷於辜負僨敗之科至今追思慙悸交中儻非天地父母矜憐而庇覆之則臣何以得有今日也然則臣之始不能量分受官尤足爲追愆訟罪之端且臣踐歷太過涯分旣踰盈滿招災理必無幸前此所帶之任非不華耀而猶或諉之於世臣之義自效於奔奏之末而至於重叨見任於已試之後凜凜有顚沛之虞則以我聖上前後曲保之恩鞶帶之褫或不待臣言之畢矣經曰惟聖人能通天下之志民之所欲天必從之臣之所至誠祈願者惟此二語耳至若狗馬賤疾何敢猥有登聞而疾痛之呼亦所不已臣本弱幹脆質重以夙抱貞疾每當節序之換如期發作癖積橫亘痰飮凝滯藥餌雜試寢食殆廢宛轉刺痛生意索然又自數日以前添得感冒諸般症形一倍增劇賓對趨參旣無以自力則今雖欲扶曳出肅黽勉赴政有不可得矣召對屢降荐犯違傲飭敎繼下無路轉動僅綴文字仰瀆宸嚴尤增死罪伏乞聖慈諒臣苦懇矜臣病情亟遞臣新除銓任以幸國事以安微分不勝大願臣無任云云答曰省疏具悉宿硏也卿其勿辭行公
정조 21년
丁巳七月十三日卯時上御誠正閣禮房承旨吏房承旨推考房承旨入侍時行左承旨李晩秀左副承旨李勉兢同副承旨金達淳假注書李泳夏記事官金景煥記注官金良倜以次進伏訖上命書榻敎曰守令初仕人入侍賤臣承命出傳與全州判官趙用鎭永禧殿參奉沈魯崇慶基殿參奉兪孟煥南道參軍趙亨錫偕入進伏魯崇奏職姓名上曰爾年幾何魯崇曰臣年爲三十六矣孟煥奏職姓名上曰爾年幾何孟煥曰臣年爲五十四矣上曰人甚了了矣亨錫奏職姓名上曰爾與今水原留守爲幾寸親乎亨錫曰爲十三寸矣上曰爾須各別禁松可也命魯崇孟煥亨錫先退上敎晩秀曰馬祖祭傳香在明日獻官諸執事淸齋等節各別嚴飭而祭班監察使之來待分付可也賤臣承命出傳命書榻敎曰政官牌招開政上曰監試照訖講今番則前期爲之之意曾有下敎矣尙不開講者未知何故此意申飭禮曹可也上曰尹永僖之事亦由於照訖講矣伊時徐有聞沈衆奎輩何不卽地摘發乃於榜目修整之後始乃經出乎卽此而其事實可知而永僖旣先陳疏又爲經出至與兩人對辨則其時事可謂無礙而予嘗以左相事爲非之者事屬義理邊宜愼毫忽而以若年位無端曰可曰否於其間者豈不慨然乎又其後朴奎淳事亦甚無謂此等處謂以公論有所云云極爲不緊至今置而勿論者蓋出爲世道兢兢致慮於差毫謬千之界而若其時承宣事則豈成說乎奎淳若發不敢道之言則當其時嚴辭斥之可也上疏徑出亦可也而朝者旣與之酬酢乃於翌日到漏院始爲陳疏者是誠甚樣擧措渠輩所爲眞不滿一笑今於快帖之後永僖何敢如是逡巡乎達淳曰徐有聞沈象奎輩擧措固可謂未盡善而至於永僖則單子渠旣目擊而使之越講者烏得無罪乎用鎭進奏職姓名上曰全州素稱劇邑今爾之往欲何以爲治乎用鎭曰臣不敢臆料預定當於下往後臨事措置爲計矣上曰爾曾經何邑乎勉兢曰此守令曾任金城縣而與其時監司李秉鼎有姻婭之嫌故到任未月而見遞矣上敎用鎭曰爾於向時以職務間事有所責敎矣可能記得否用鎭曰以拾蟲拾繭事曾蒙麤反害事之敎矣上曰若麤率如此則安能治全州之劇邑乎用鎭曰臣當勉礪爲治矣上曰三昨日之雨水原境內亦皆周洽乎用鎭曰伊日之雨僅得沾潤而初九日十一日之雨可謂周洽矣上曰其處農形何如用鎭曰可以免歉矣上曰萬年堤改築事爾亦聞之而可爲一邑之蒙利否用鎭曰臣果稔聞而知其蒙利之必多矣命書榻敎曰今聞履歷不可以已經守令言難治之營下劇邑似難爲之全州判官趙用鎭旣有承傳郡守中今日政相換曠官可悶該判官仍令明日辭朝命用鎭先退勉兢奏曰品案中侍從及未通淸參上參下族派懸註事在京人則自吏曹就其家懸錄而在鄕人則以各道成冊詳考然後可以修納矣今則都政已過內入各道成冊還下俾得修整似好而至於文蔭武成冊亦於都政後修整之意臣向與前承旨李益運有所仰稟矣上曰唯晩秀曰香室守僕金昌文年老且病不堪任役故渠欲以其女壻年壯者自代云矣上曰若其可堪人則代定無妨矣上敎晩秀曰通禮院書員秦興起今已衰老更無繼之者本院擧行莫非爲所重之事而解事可堪之人不易得焉豈不可悶乎卿等勿以他司事知之看作己任留意訪問必爲得其人之地可也命退承史以次退出
정조 21년
丁巳七月十三日辰時上御重熙堂左承旨入侍時行左承旨李晩秀假注書李泳夏記事官金景煥記注官金良倜檢校待敎徐有榘以次進伏訖上曰政官牌去來斯速催促可也賤臣承命出回奏吏曹參議蔡弘遠納牌不進云矣上曰判書牌去來亦爲催促賤臣承命出回奏吏曹判書閔鍾顯在家不進云矣上曰更爲出牌可也賤臣承命出回奏吏曹判書再牌在家不進云矣上敎晩秀曰退出後判書更爲出牌可也命退承史以次退出
정조 21년
行都承旨洪明浩病行左承旨李晩秀坐右承旨未差左副承旨李勉兢坐右副承旨李肇源坐直同副承旨金達淳坐直注書柳遠鳴病一員未差假注書李泳夏仕洪樂浚仕直事變假注書金致龍仕
정조 21년
金達淳啓曰行大司憲宋煥箕在外執義李基讓掌令鄭㝡成朴道翔持平沈鎜牌招啓辭未下持平閔致載疏批未下監察茶時之意敢啓傳曰知道
정조 21년
李晩秀啓曰行右承旨洪仁浩今日不爲仕進卽爲牌招何如傳曰聞有實病許遞
정조 21년
金達淳啓曰臣達淳入直禁軍戎器點考進去下直之意敢啓傳曰知道
정조 21년
傳于李晩秀曰禮房承旨馳詣宗廟景慕宮奉審摘奸以來
정조 21년
傳于李勉兢曰左副承旨馳詣受香所奉審摘奸以來
정조 21년
金達淳啓曰臣依定式進詣仁政殿月臺入直禁軍戎器點考則皆無頉仍以傳敎內辭意勞問則亦皆好在云矣敢啓傳曰知道
정조 21년
兵曹口傳政事副司果金近淳
정조 21년
以慶尙監司李亨元狀啓祈雨祭設行次行到淸道郡得雨形止馳啓事傳于李肇源曰爲嶺南夙宵渴悶之際觀卿狀辭禱雨之行得此沛然之澤爲嶺民懽喜忭幸萬萬其後所得此外遍霑續卽星火狀聞事回諭
정조 21년
李勉兢以吏曹言啓曰卽接兵曹移文則新除授本曹佐郞閔命爀以旣經正郞之人降授佐郞依例入啓遞改云旣經本曹正郞則法不當仍置改差何如傳曰允
정조 21년
金達淳以備邊司言啓曰華城校吏每年料米二百石零以華城所在廣州倉穀耗條依前還屬於華城取用於支放之需前劃安城等七邑均廳軍作米置之事擧條批旨內依爲之當初許劃爲南城保障也今旣還屬於華城其給代之方問于守臣筵退後草記可也事命下矣謹依批旨問于廣州留守徐有隣處則以爲自朝家特軫南城保障支放之需有此給代之命誠不勝感幸而給代之當用何地方何穀物惟在廟堂區劃實不知何如爲好而問于守臣旣有成命亦不敢不對若以安城等七邑所在均廳軍作米耗條之曾劃華城者稱其數許劃則從便移貿庶可支用云矣均廳軍作米纔請置之守臣所請又在此米殊非七邑除弊之意而自該府從便移貿則比諸各邑之輸送華城爲弊似少至於馱價則勿爲擧論事亦已停當姑爲依此施行之意分付而安城等七邑耗條之當送華城者卽丙辰條也今若屬之廣州則華城所在廣州倉昨年耗條自華城取用然後可以彼此相當此則令華城留守及廣州留守往復相議從便區處何如傳曰允
정조 21년
金達淳以二所巡廳言啓曰去夜初更五點量犯夜人幼學李弘臣執捉依例移送秋曹之意敢啓傳曰知道
정조 21년
金達淳以右邊捕盜廳言啓曰本廳兼從事官李顯道備邊司郞廳啓下矣本廳從事官之任改差何如傳曰允
정조 21년
丁巳七月十四日卯時上御誠正閣諸承旨持公事入侍時行左承旨李晩秀左副承旨李勉兢右副承旨李肇源同副承旨金達淳假注書洪樂浚李泳夏記事官金景煥記注官金良倜檢校待敎李存秀以次進伏訖上曰馬祖祭定在明日獻官以下諸執事皆以司僕寺官員差送可也勉兢曰本寺官員數少必有苟艱之患矣上曰然則本寺正差典祀官兼大祝而以曾經內乘爲預差其餘諸執事皆以本寺官員差出之意往復於禮判改出擧條左副承旨進去於馬祖祭受香所各別看審而憲府下屬及各司下隷輩必多作弊之端且場內民家慮或有汚穢之物竝一一嚴飭禁斷而本寺副提調亦往禁飭可也命書榻敎曰守令入侍樂浚承命出傳與豐川府使李民秀偕入進伏民秀奏職姓名上曰爾往豐川務爲善治可也命民秀先退上曰右承旨今日何不入來肇源曰聞有身病瘧疾不得入來云矣上曰旣有實病則許遞晩秀勉兢前奏無公事先退肇源讀奏黃海監司李義駿啓本延安府反庫事達淳讀奏平安監司朴宗甲啓本罪人等同推開坐事命書判付訖命書榻敎曰假注書洪樂浚仍察廳任命退諸臣以次退出
정조 21년
丁巳七月十四日卯時上御重熙堂右副承旨入侍時右副承旨李肇源假注書洪樂浚記事官金景煥記注官金良倜以次進伏訖上曰馬祖祭受香所俄命左副承旨摘奸以來矣卽令左副承旨馳詣太常與獻官偕奉神位進去壇所可也仍命退承史以次退出
정조 21년
行都承旨洪明浩病行左承旨李晩秀坐右承旨未差左副承旨李勉兢坐直右副承旨李肇源坐同副承旨金達淳坐直注書柳遠鳴病一員未差假注書李泳夏仕洪樂浚仕直事變假注書金致龍仕
정조 21년
藥房提調趙宗鉉副提調洪明浩啓曰伏未審日間聖體若何寢睡水剌之節何如臣等率諸御醫趁早入診詳察聖侯爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣侯一樣卿等不必入侍矣
정조 21년
金達淳以都摠府言啓曰今日入直內三廳武兼禁軍及軍兵等中日習射請出標信傳曰知道
정조 21년
李勉兢啓曰吏曹參判徐邁修除拜後過三日不爲出肅事甚未安依定式推考警責仍卽牌招察任何如傳曰允
정조 21년
金達淳啓曰合辭方張之時兩司無詣臺之員事甚未安除在外疏批未下外未肅拜呈告人員竝卽牌招何如傳曰允
정조 21년
以大司諫李尙度司諫柳畊獻納韓致應正言宋知濂尹寅基執義李基讓掌令鄭㝡成朴道翔持平沈鎜牌不進罷職傳旨傳于金達淳曰只推
정조 21년
金達淳啓曰行大司憲宋煥箕在外執義李基讓掌令鄭㝡成朴道翔持平沈鎜牌不進持平閔致載疏批未下監察茶時之意敢啓傳曰知道
정조 21년
金達淳以都摠府言啓曰副摠管李章漢以御營中軍軍兵等中日試放事南小營晝仕出去之意敢啓傳曰知道
정조 21년
金達淳以刑曹言啓曰因二所巡廳啓辭去夜初更量犯夜人幼學李弘臣執捉移送秋曹事命下矣李弘臣依更數決笞三十度放送之意敢啓傳曰知道
정조 21년
兵曹判書李祖源疏曰伏以臣身非臣之有也頂踵毛髮罔非造化燥濕夷險矢心圖報迺蒙殿下簡心之眷謬及無似本兵重任擧以畀臣臣於是不計才具不揆涯分聞命竭蹶輒出而膺此實感激居先趨走是急一身之私有不暇恤也若其負乘之懼鞶褫之願何嘗食息而暫忘哉時値大政親臨暑殿董正飭勵聖意甚盛臣義不敢辭冒沒承當觸事憒憒莫非瘡疣而幸蒙庇覆之恩獲免僨誤之誅臣退而點檢感愧交切念臣性本疎迃識又鈍劣尋常事爲率皆聾瞽剸煩理劇實非其任況臣所叨之職統轄諸軍甄別流品責任之緊重事務之浩繁殆最於六官以臣身居是職何嘗一半分近似哉矧今素患伏暑如期闖發嘔泄交作食飮全却耳聾之症一倍添劇貼身床玆生意索然三度恩由屢日調息而一向彌留乍歇旋劇時日之萬無束帶赴公之望臣之不稱之實難强之病其不宜虛縻也明矣且況纔過大政卽銓家瓜熟之期臣若貪恩戀榮因仍蹲冒則臣身狼狽顧不足道而其於累聖簡而駭物議何哉與其畢竟僨事自歸辜負無寧趁今卸解俱幸公私臣左右思量惟有一遞玆敢略具短籲仰煩崇聽伏乞聖明諒臣懇之非出飾讓念臣職之不容暫曠特遞臣本兵之任仍治臣瀆擾之罪焉且臣於都目政事中同知尹藎東望筒有萬萬惶悚者藎東資非二品而緣臣誤認矇然擧擬至蒙天點親政事體何等嚴重而臣昏謬不察致此做錯臣之不堪是任卽此著矣乞被威罰以彰臣罪原望勿施以存法例千萬幸甚臣無任云云答曰省疏具悉同知望勿施卿其勿辭行公
정조 21년
平安監司朴宗甲疏曰伏以臣智不能運尺篙而學操於江海力不能勝匹雛而試荷於鼎呂理之無幸不待智者而決矣前後辭疏竭盡底蘊憂恐懇急之情不啻如暍人之願濯縛者之求解而終未蒙體諒之恩符節之縻身居然再及秋矣臣蒙被恩造與天無極赴湯蹈火亦所不辭況此方面之任虞之岳牧漢之刺史任專望重行道之職也苟使臣粗有展布之具因此而少酬天地高厚之德者雖及當去之期其心亦將望少須臾無去以畢平日願忠之誠也何苦而緩聲疾呼至再至三不顧分義之嚴畏不恤事體之猥屑哉此其中必有甚不得已者存焉耳臣之冒赴是職也非不知用與實違必致尤悔只緣吾君有命義不忍終辭又謂奉令承敎或可幸無罪而用作大違用靜做時不如說時僨誤初積慌遽隨形心纔慌遽事轉鹵莽展轉相因循環相成以至於無事不錯無往非罪矣就以目下一二事言之殿最何等大政而品第違實以致還下錄啓何等重事而出入失情至命更査廟堂請罷寔從末勘而判付越俸又出特恩臣感祝之餘繼以霣越夫道臣之職無大於考績審獄二事而於此一有不衷則當黜者陟當陟者黜而民受其害矣可死者生可生者死而法失其平矣思之到此寧不寒心然猶幸其刑政之大者而關於天聽故殿下得以誨責之而臣得而改之也其餘事不上徹斷由己意而優可爲民邑之利害者日亦不勝其錯此則殿下之所不知而臣亦無由自知也國家之置方岳旬宣之任者爲其共治天職保民熙績也乃臣則褒如列守之功過矇然庶獄之體要厦氈之上未寬宵旰之憂董正之地每尙忠厚之風有臣如此其國謂何儻蒙聖度矜其愚迷不從刑書之誅則幸矣若其仍保爵祿一味盤礴則淸朝之廉恥臣則壞了識者之嗤罵何以解之臣心之惶愧不安雖不足道失職者不去有罪而無罰恐非聖朝懋實之政也至於賤疾之每溷崇聽極知其萬萬猥越萬萬惶悚而昨今年來直癃尫醜朽之一物爾入關之思首邱之念糾結心曲只有日夕北望而蘄祝況今金火之交晩炎猶熾舊恙未除新祟又肆宛轉呻楚長在牀笫精氣日壞鬼事日迫營中百務一切擔閣行部當前亦難自力若不趁今變通則公私狼狽尤無餘地玆不得不更此瀆撓於天地父母之前伏乞聖慈俯垂憐憫將臣所帶職名亟許遞改仍治臣溺職僨事之罪以警具僚以靖私分焉臣無任云云答曰省疏具悉卿其勿辭行公
정조 21년
丁巳七月十五日卯時上御誠正閣諸承旨持公事入侍時行都承旨洪明浩行左承旨李晩秀左副承旨李勉兢右副承旨李肇源同副承旨金達淳假注書李泳夏洪樂浚記事官金景煥記注官金良倜檢校待敎李存秀以次進伏訖上曰馬祖壇所果爲精潔乎勉兢曰臣則馳往摘奸則司僕寺官員另爲嚴飭而至於近村之臨産女人亦爲出送矣勉兢曰史官座目預爲正書入侍命下卽爲塡入例也而今日入侍座目初不書待殿座之前未及入啓事極駭然當該注書所當重勘而本院請推之外無他可施之罰何以爲之乎上曰推考可也上曰無公事房先退明浩晩秀肇源退出達淳讀奏江原監司徐有防狀啓濫騎驛馬枉道人無乎事及江原監司徐有防啓本罪人尹卜三平海郡到配事及咸鏡監司李鼎運啓本罪人鄭取善放送事命書判付訖仍命退承史以次退出
정조 21년
丁巳七月十五日辰時上御重熙堂左承旨稟事閣臣同爲入侍時行左承旨李晩秀假注書洪樂浚記事官金景煥記注官金良倜一提學鄭民始以次進伏訖民始曰近日晩熱尙甚聖體若何上曰一樣矣民始曰王大妃殿氣侯何如上曰一樣矣民始曰惠慶宮氣候何如上曰一樣矣上曰檢校待敎徐有榘如已入來內閣使之入侍賤臣承命出傳與徐有榘偕入進伏上曰朱書割付今爲幾卷有榘曰已割付者爲十四卷而未及割付者尙餘五六卷矣上曰自今日入直看檢可也仍命先退有榘退出民始曰小臣本來抱病今年尤甚而所帶之職皆錢穀甲兵無非煩劇之任如臣病孱之質實無堪勝之道伏望體諒之恩矣上曰當體念矣晩秀曰每式年監試初試照訖講冊所用小學當入十二件武科會試講冊所用通鑑當入十四件而校書館所藏兩件冊子皆只有七件前此講冊新備非止一再而隨備隨失輒稱不足此專由於外閣郞吏不善典守之致臣等之不能檢飭誠極惶悚而今番則試期不遠變通無路兩件冊子不足物力使戶曹依例上下自外閣新備後以新備年條詳錄於原冊卷末及冊都錄閣臣以時翻閱郞吏遞相傳掌復有如前閪失之弊則當該外閣郞吏照法重勘書籍事體至爲嚴重措備物力尤關經費此後雖或舊件弊破不得不新備者必待自內閣稟旨捧甘後擧行之意一體分付永爲定式何如上曰依爲之出擧條民始曰伏見忠淸前監司林濟遠所報則以爲本道所在均廳軍作米及補還穀留庫中加分取耗竝與元耗或上納均廳或移錄儲置定式施行已久而近來元穀耗縮軍作補還各穀通計都數不過二萬三百餘石而上納與移錄條則竝雜費爲二千八百八十餘石其所不足爲八百四十餘石每年劃出元穀漸致減縮實是難繼之道自今年船儲代一千石勿爲移錄儲置均廳各穀留庫中加分外餘數只是六百餘石亦爲盡分通同取耗需用則似無犯用元穀之慮爲辭矣當初上納與移錄各有定式則雖難變通而元穀減縮耗條不足以致犯用之境者大是可悶不可無軫念之道移錄條一千石姑令停止加分餘數亦甚零星依所報盡分取用待元數準充耗條相當之後依前定式還爲移錄亦爲量宜留庫之意分付何如上曰依爲之出擧條仍命退諸臣以次退出
정조 21년
丁巳七月十五日申時上御便殿同副承旨入侍時同副承旨金達淳假注書洪樂浚記事官金景煥記注官金良倜以次進伏訖上命書傳敎曰大比試期不遠政官明日牌招開政而每於鄕試欲爲定式而未遑今年則嶺湖之穡事猶未入量苟欲試可政當其時大抵式年初試京試官都事之分差考試出於嚴科體之意而道伯卽亦奉使之人皆以卿宰下大夫出而按之則其體貌之不輕比堂下官果何如擧一方事務無不委之道伯及夫三年一次之科獨不與焉者亦果何例西京之鄕擧里選未聞別差掌選之官而勿令刺史太守與焉如以爲道伯不可行都事之事云爾則有國大政莫過於經界災傷覆審乃都事敬差官之事而道伯替行近成恒例如以爲試事不可責之按道之臣云爾則公都會亦一國試而監司又行都事之事且以國典言之式年文武科及小科初試各道觀察使及節度使定差員錄名試取云云而京試官都事分掌之法不載於大典原編矣差員之所試取者監司豈不主試乎況試官之下往也試邑之輪定也外此種種弊端之及乎小民者不一而足先從都事掌試之近例而已之擧半道儒生咸聚營底使道伯主試則營下皆非殘邑也爲弊當不至如彼奉法必勝於客官此豈非兩便俱利之擧乎今式年鄕試時都事姑勿差遣道伯與京試官分左右道試取而此而試之有效益則專一道付之道伯亦無不可此亦師古率舊之一端以此分付該道而北道試所之評事主南都事主北可謂膠鼓之甚者昔則評事長在北幕所以換掌分試今之爲客官都事評事何異焉此後評事掌北關之試仍留監市事著爲式關東海西則道伯自當專試而錦伯亦不可以蔭官爲拘古者大科命官蔭官亦有承命考券之格例竝以此意知悉事禮曹行會而此外細節之可以知委者廟堂消詳分付上敎達淳曰監司今旣掌試則營下邑必難專當若使各邑分供如支勑例爲之則甚好以此意詳言于廟堂可也仍命退承史以次退出
정조 21년
行都承旨洪明浩坐行左承旨李晩秀坐行右承旨韓晩裕坐直左副承旨李勉兢坐右副承旨李肇源坐直同副承旨金達淳坐注書柳遠鳴病一員未差假注書李泳夏仕洪樂浚仕直事變假注書朴廷儉仕
정조 21년
李肇源啓曰事變假注書金致龍身病猝重勢難察任今姑改差何如傳曰允
정조 21년
備忘記會寧府使李潤謙三和府使李東善下直各長弓一張長箭一部片箭一部筒兒一箇賜給
정조 21년
備忘記潼關僉使崔致綸在德萬戶崔景行仇寧萬戶金德永豐山萬戶姜漢建下直各長弓一張長箭一部片箭一部筒兒一箇賜給
정조 21년
金致龍改差代以盧爲事變假注書
정조 21년
盧在外代以朴廷儉爲事變假注書
정조 21년
禮曹判書趙宗鉉京畿監司李在學依下敎來待矣傳于李晩秀曰入侍
정조 21년
李勉兢啓曰吏曹郞廳來言承旨有闕政事取稟傳曰今日政差出待下批牌招察任
정조 21년
李肇源啓曰兵曹判書李祖源牌不進推考傳旨今方捧入而開政命下之後如是違牌事甚未安更卽牌招何如傳曰允
정조 21년
李肇源以吏曹言啓曰康陵令洪大顯呈狀內矣身素患痰癖之症重發於酷暑多方醫治有加無減時月內萬無供職之望云身病旣如是則不可强令察任今姑改差何如傳曰允
정조 21년
有政吏批判書閔鍾顯進參判徐邁修牌不進參議蔡弘遠進右副承旨李肇源進以韓晩裕爲承旨李東萬爲兵曹佐郞成光默爲康陵令李羲甲爲平安道京試官鄭晩錫爲忠淸道京試官申絢爲慶尙道京試官金近淳爲全羅道京試官監察單鄭亮采齊陵參奉辛景烈泰陵參奉李儒亨相換李時秀爲禮曹判書沈煥之爲內醫院提調敦寧判官單金履禮敦寧判官金履禮宗廟令鄭冕綏相換
정조 21년
兵批判書李祖源進參判李義弼病參議李文會入直參知尹致性病同副承旨金達淳進以鄭東顯爲同知金履翼爲副摠管護軍李集成洪仁浩閔台爀副護軍崔光泰副司直高宅謙柳相祚副司果沈達漢金㙆以上竝單付
정조 21년
李勉兢啓曰禮曹判書李時秀依下敎來待矣傳曰入侍
정조 21년
李肇源以吏曹言啓曰來戊午式年監試初試照訖考講試官中時無職名人令該曹口傳付軍職何如傳曰允
정조 21년
兵曹口傳政事副司果韓興裕金履喬洪致榮申龜朝
정조 21년
李晩秀以弘文館言啓曰本館下番闕直事甚未安校理林漢浩新除授應敎朴載淳副應敎韓用鐸副校理尹益烈修撰尹悌東副修撰朴崙壽金履喬竝卽牌招以爲推移入直之地何如傳曰其中兩人則向來疏批雖因有激而發予亦覺其過矣本職則果難强迫許遞其外牌招推移入直可也
정조 21년
李晩秀以奉常寺都提調提調意啓曰東籍親耕田所種皮稷今七月念後當爲成熟之意敢啓傳曰攝刈
정조 21년
韓晩裕以兵曹言啓曰新除授慶州營將李敬熙承重祖父今年七十三歲法不當遠離赴任呈狀乞遞營將之親年七十歲以上者許遞其任載在法典依例改差何如傳曰允
정조 21년
韓晩裕以備邊司言啓曰卽見摠戎使金持默水原留守趙心泰廣州留守徐有隣江華留守申光履京畿水使吳載徽永宗防禦使金爀江原監司徐有防平安監司朴宗甲平安兵使任嵂黃海兵使李儒敬忠淸兵使金明遇統制使尹得逵慶尙左水使李得駿全羅左水使趙岱忠淸水使安橚慶尙左兵使李殷福慶尙右兵使洪仁默全羅兵使申鴻周南兵使曺允精秋操取稟狀啓則以爲今秋水陸操合操城操巡操面操巡歷巡點及未行操處官鎭門聚點請令廟堂稟旨分付校生考講鄕騎士勸別武武學都試依例設行爲辭矣三南年事間多被旱恐難均登今秋水陸操及巡歷巡點巡操竝停止其外諸道習操合操城操面操巡歷巡操依例設行巡點不必疊行置之海西水操今春旣已設行姑爲停止各樣都試及校生考講依前擧行之意分付未行操處官鎭門聚點近因飭敎頗有實效更加嚴飭俾各惕念考勤慢依例狀聞亦自本司時或抽栍考察而行操停操有國大政必使軍民早知行與停然後行操處可無資裝窘速之弊停操處亦免丐貸空費之歎而諸道請操之啓皆無定限或早或晩以致稟旨之遲滯又若行操稟處之後道臣欲以民情仰請停操則宜思預爲之所而或發巡而忙迫登聞或臨期而顚倒號令行操而旣不得整暇停操而又不被實惠此實軍民休戚之大端此後則無論遠近道春秋習操狀啓必令孟朔初十日內齊到過限者自本司論勘事永爲定式行操命下之後參量民事不得不請停之處自該道卽爲馳啓請停以爲隨卽稟處之地除非不時意外之災則毋得玩愒度日臨時忙錯之意一體分付全羅右水使金處漢狀啓雖未及來到旣無可以別爲稟處者直以停操辭意行會何如傳曰允關西及北道春操旣行秋操則不必疊行竝停止摠廳廣州江華則便否問于帥臣更爲草記可也
정조 21년
韓晩裕以備邊司言啓曰卽見北兵使鄭觀采狀啓則以爲鐵箭射技中最關緊者而親騎衛都試之初無鐵箭規矩者以有春秋別試才故似不疊試而別試才廢却之後閑散武士薦進無路擧皆捨弓從儒各樣武技萬不及古之中鐵箭尤甚今若一依前定規式復設別試才春秋試取則遐土武士刻意肄習不出數年可期實效此意已與道臣往復請令廟堂稟旨分付矣當此鐵箭武士奬勸之時帥臣所請亦不爲無所據而本道可恃之兵莫過於親騎衛故特設每年四等都試以開樂赴之路矣今又以春秋別試才作爲閑散武士拔身之階則孰肯捨此捷徑自備戰馬軍裝入屬於親騎衛乎且考兵曹甲戌行關則別試才之停廢似非始自其年而鐵箭之不入都試規矩者未必緣別試才之故而不爲疊試也特以武技之道各不同而近來本道鐵箭比前頗有興起之望都試規矩中減鞭芻入鐵箭恐或不害爲時措之義而法典所載不可輕易變通親騎衛輩衆願亦必不齊以此以彼有難遽議所請春秋別試才今姑置之何如傳曰允
정조 21년
韓晩裕以二所巡廳言啓曰去夜二更一點量犯夜人一兼禁軍李完根執促依例移送兵曹之意敢啓傳曰知道
정조 21년
金達淳以兵曹言啓曰去夜二所巡廳犯夜被捉前禁軍李完根依更數嚴棍二十度之意敢啓傳曰知道
정조 21년
來戊午式年監試初試照訖考講一所試官六望副司直李翊模校理林漢浩前修撰金履喬修撰尹悌東前司諫韓興裕前正言洪致榮二所試官六望典籍鄭履綏司果李貞運副校理尹益烈司直鄭來百兵曹正郞趙得永司果李儒修三所試官直講金銑司果朴鍾淳副修撰朴崙壽司直沈奎魯前正郞申龜朝吏曹正郞李弘達
정조 21년
丁巳七月十六日卯時上御熙政堂諸承旨持公事入侍時禮曹判書京畿監司下直守令同爲入侍時行都承旨洪明浩行左承旨李晩秀左副承旨李勉兢右副承旨李肇源同副承旨金達淳假注書李泳夏洪樂浚記事官金景煥記注官金良倜檢校待敎徐有榘兼禮曹判書趙宗鉉京畿監司李在學竹山府使沈鏗珍山郡守金直休樂安郡守李元臣杆城郡守朴敦浩熙川郡守金儀祥燕岐縣監尹商欽堤川縣監李喆祚玉果縣監兪漢寬龍潭縣令金載七鎭川縣監李顯昱連山縣監李顯正廣州判官金啓濂以次進伏訖上命書榻敎曰王大妃殿進御加味順氣散自今日一貼式限五貼煎入命書榻敎曰未下直守令當日辭朝上曰淳昌郡守徐有榘冊役尙未了當姑難下去其他未下直守令先爲入侍可也明浩讀奏全羅監司李得臣啓本萬頃縣反庫事晩秀勉兢肇源達淳竝奏無公事命書判付上曰守令進前竹山府使沈鏗進伏奏職姓名上曰下去勉力爲之可也命退鏗退伏珍山郡守金直休進伏奏職姓名上曰下去善爲之可也命退直休退伏熙川郡守金儀祥進伏奏職姓名上曰爾年幾何儀祥曰五十七矣命退儀祥退伏樂安郡守李元臣進伏奏職姓名命退元臣退伏廣州判官金啓濂進伏奏職姓名命退啓濂退伏龍潭縣令金載七進伏奏職姓名命退載七退伏玉果縣監兪漢寬進伏奏職姓名上曰下去善爲之可也命退漢寬退伏堤川縣監李喆祚進伏奏職姓名命退喆祚退伏連山縣監李顯正進伏奏職姓名命退顯正退伏燕岐縣監尹商欽進伏奏職姓名上曰下去善爲之可也命退商欽退伏鎭川縣監李顯昱進伏奏職姓名上曰擧顔可也顯昱擧顔命退顯昱退伏上命承旨宣諭肇源讀傳宣諭諸守令誦奏七事訖仍命守令先退肇源曰珍山郡守金直休七事誦奏之時一事落漏極涉駭然所當重勘而本院請推之外無他可施之罰何以爲之乎上曰推考可也出擧條勉兢曰未肅拜玉堂牌招草記尙今未下矣上曰向日下敎中思亂之徒四字予亦知其過中而玉堂則何以行公乎其時玉堂之復除館職者卽金履喬朴載淳乎達淳曰然矣上曰禮判進前宗鉉進伏上曰昨日以監司主試事已爲行會乎宗鉉曰姑未及爲之矣上曰卿意則以爲何如宗鉉曰八道掌試之如是變通甚好臣亦無異見而設場於營下大勝於各邑且監司主試則一道士子亦有忌憚之心矣上曰不必言好亦言其不好處將見異同之論耳宗鉉曰都事則多士每有輕之之意而監司則可以憚壓必無亂場紛挐之弊矣明浩曰年前臣以鄕試輪設於四長官之意有所陳達矣今此監司專當主試之法尤好矣上曰照訖講二十日爲始乎宗鉉曰然矣上曰照訖試官今日差下好矣照訖當分幾所乎晩秀曰前式年分四所云矣宗鉉曰法典本爲二所而臨時加定云矣上曰秋展謁日熱尙如此姑待生涼當爲之矣上曰禮判先退宗鉉退出上曰畿伯進前在學進伏上曰近日雨暘何如在學曰今則姑無旱乾之患矣上曰畿內便同穴農乎在學曰然矣上曰各穀大體何如在學曰晩穀今已發穗早穀亦爲登熟秋夕時則可食云矣上曰綿花何如在學曰向日得雨以後頗皆免歉而田穀庶幾大豐云民事萬幸矣上曰今年習操何以爲之乎摠戎廳守禦廳必不難矣在學曰京畿則年事稍登習操必不難矣上曰京畿水操昨年旣未爲之其前何年爲之云耶在學曰未知在何年而多年未爲云耳上曰有司堂上如已來待使之入侍可也命書榻敎曰有司堂上入侍泳夏承命出傳與有司堂上李書九趙鎭寬偕入進伏上曰同副承旨先退達淳退出上曰有司堂上進前書九鎭寬進伏上曰停操行會公事卿已見之乎鎭寬曰未及見之矣書九曰昨夕始見之矣上曰備局事駭然甚矣上曰廣州自前輪年習操五年合操而以五年之故輪操每不得爲之者已不成說故年前定式勿爲五年合操而使之輪年爲之矣其間遵行與否未能詳知卿其出而問之也摠戎廳江華習操及京畿水操何年爲之之事亦詳問之好矣今番監司掌試事果已行會各道乎書九曰送于大臣所未及回報矣上曰卿等之意以爲何如鎭寬曰省弊之端莫如監司主試之爲好矣書九曰道伯主試果爲甚好而當初不使監司主試者蓋爲營下邑專當之弊故使都事輪邑設行者此也今則旣使監司主試而又爲各邑分供之法則必無偏苦之患且嚴科場之道莫過於此而第其分供之法姑未知何以則爲好矣上曰傳敎中細節目自備局爲之者蓋此等事耳照訖講其間何以爲之云耶書九曰甲寅式年則各自本邑爲之而今番似未及爲之矣上曰今年亦依甲寅爲之以爲恒式好矣書九曰大臣以爲各邑分供亦有難便之端云矣上曰自監營必有變通之道矣昨日承旨果以外邑支勑法例爲之之事言及廟堂乎肇源曰然矣上曰支勑之法何以爲之耶肇源曰海西則各自其邑來到本站以爲支供而西關則各邑自民庫只送乾價而色吏亦不來待每自當站該邑擔當云耳鎭寬曰京試官所掌半道則各邑輪行而監司所掌半道則每設於一邑想必難便矣至於日後若合一道專任監司則亦必甚難矣上曰棘圍事何以爲之云耶書九曰大臣之意以乾價送之者亦有難處之端云耳上曰今年則支供棘圍等節皆自監營專當而自後式年分供好矣至於照訖講事言及大臣卽爲行會各道照訖如不及期爲之仍爲請罪可也書九曰棘圍爲第一難處之事而乾價移送終亦甚難矣上曰棘圍何必爲之乎道伯之憚壓已勝於都事京試官則士子之忌憚場內之嚴肅亦必大勝於前矣然則雖無棘圍亦可無慮矣書九曰外邑則棘圍不可不爲之矣鎭寬曰荊圍自古有之矣上曰棘圍之設其在待士子之道已不成說決不可爲之而丕闡堂亦本無之他處亦何必設圍乎都事京試官或有畏怯之心而然矣至於監司則體貌彈壓旣異於都事京試官且旣有高墻則其上不可更設棘圍矣書九曰墻垣若皆修築則棘圍除之亦無妨矣上曰外邑棘圍之價甚多云然乎在學曰棘圍之價數亦不少矣上曰初年則自監營擔當而營下邑亦不必當之矣來頭則自備局區劃營門以爲辦備好矣上曰有司堂上先退書九鎭寬退出命書榻敎曰由限已過兵曹判書牌招開政仍命退諸臣以次退出
정조 21년
丁巳七月十六日午時上御重熙堂同副承旨入侍時同副承旨金達淳假注書洪樂浚記事官金景煥記注官金良倜以次進伏訖命書榻敎曰吏曹判書入侍賤臣承命出傳與行吏曹判書閔鍾顯偕入進伏上敎鍾顯曰如此極艱之時卿爲政官將何以爲之耶予於卿每虛心待之矣鍾顯曰臣雖迷劣豈不知之乎政官自是世道之責實不敢當故向日恩牌之下未免屢違事極惶悚而臣旣自量實無好策年前冒沒暫膺亦被罪斥至今訟愆而畢竟狼狽勢所必至如有狼狽則臣則固無以歸見祖先而在國事亦當如何哉惟伏望生成之澤耳上曰卿以卿家之人地處何如家聲何如今則亦無所未爲之官矣旣當此職其自量何如規模立志將何以爲之乎鍾顯曰臣旣自量不敢承當而至於規模立志尤無所定矣上曰監試不遠京試官事當及今差送而監司今旣主試則當與京試官分掌左右道以爲試取京試官之所重比前尤當難愼今日政勿論玉堂兩司各別擇差從近下送可也仍命吏判先退鍾顯退出上曰日官池景喆使之待令賤臣承命出傳還入命書傳敎曰寧陵局內沙汰修改日今筵令禮判招問日官矣觀此擧條不當擇之日有此推擇判堂豈可知擇日之術而亦難免不能檢飭之責其在重其事之道不可無飭當該堂上罷職雖以日官言之近來諏吉之法新印通義十卷別有取才之式俾各勸奬則名以日官焉敢乃爾乎招問之下敢以不識東西之入直官員挺身待令以臆見言于判堂者節節可駭所謂日官金漢迪令該曹爲先開坐嚴杖削名該廳以懲不知所重之所犯上曰刑曹堂上使之來待直房以爲擧行賤臣承命出傳還入命書榻敎曰禮曹判書今日政差出待下批牌招仍命退承史以次退出
정조 21년
丁巳七月十六日未時上御重熙堂右副承旨入侍時右副承旨李肇源假注書洪樂浚記事官金景煥記注官金良倜以次進伏訖上命書榻敎曰禮曹判書入侍賤臣承命出傳與禮曹判書李時秀偕入進伏上曰寧陵補築擇日何間當爲之乎時秀曰寧陵靑龍內邊沙汰處補築有待秋擧行之命矣今則秋節已屆當爲始役卽令日官池景喆推擇則今七月二十六日辰時爲吉云以此日時擧行之意分付道臣何如上曰依爲之出擧條命書傳敎曰今因典祀廳圖屛事聞之令金履禮以提調親査作窠差代云難付生手仍任如有六品以上窠單付相換無窠則加設待窠陞實使之專意爲之上曰監試照訖不久當爲之言及泮堂相議草記而京儒則限以晦初參酌爲之鄕儒則臨時闊狹亦爲申飭儒生使之及期應講好矣道臣掌試事卿意亦何如而果無異同之見乎時秀曰監司主試之法甚好臣亦無異見而前日則鄕試每有亂場之弊矣監司旣主掌則必無此患矣上曰監司若不善掌試則其何以按一道之事乎時秀曰監司京試官旣分左右道掌試則左右道必有相換處矣上曰監營在左道則京試官當往右道監營在右道則京試官當往左道禮判出去以此意詳言于廟堂以爲擧行好矣命禮判先退時秀退出仍命退出承史以次退出
정조 21년
行都承旨洪明浩病行左承旨李晩秀坐行右承旨韓晩裕坐左副承旨李勉兢坐直右副承旨李肇源坐同副承旨金達淳坐直注書柳遠鳴病一員未差假注書李泳夏仕直洪樂浚仕事變假注書朴廷儉仕
정조 21년
金達淳啓曰行大司憲宋煥箕在外執義李基讓掌令鄭㝡成朴道翔持平沈鎜傳旨未下持平閔致載疏批未下監察茶時之意敢啓傳曰知道
정조 21년
李晩秀啓曰來二十一日輪對日次矣敢稟傳曰當次人受點後日次待令
정조 21년
李肇源啓曰來二十一日朝參日次矣敢稟傳曰停
정조 21년
傳于洪明浩曰兵工換房
정조 21년
以副應敎韓用鐸校理林漢浩副校理尹益烈牌不進罷職傳旨傳于金達淳曰只推
정조 21년
李晩秀以弘文館言啓曰新除授副校理洪樂游卽爲牌招察任何如傳曰允
정조 21년
李勉兢以吏曹言啓曰來戊午式年監試初試照訖考講試官中時無職名人員令該曹口傳付軍職何如傳曰允
정조 21년
金達淳以刑曹言啓曰日官金漢廸令該曹爲先開坐嚴杖削名該廳以懲不知所重之所犯事命下矣臣等卽爲開坐朝房日官金漢迪各別嚴杖一百之意敢啓傳曰知道
정조 21년
李晩秀以成均館同知館事兼大司成意啓曰照訖設講近自數式以來依經國大典法令擇差試官與史官前期開講亶出於我聖上修舊典正士趨之盛意而但科規猶欠詳備每當開講之時鄕儒則未及上來京儒互相觀望應講絶罕於初頭錄名紛然於臨時始焉雜進講席終乃攔入場屋有名無實依舊樣子科場之不嚴職由於此自本月二十日開講每所諸試官之中二試官捧講一儒生限本月晦日先令在京儒生應講而若過此限切勿許講鄕儒則每多臨時上來必難趁此限應講京儒畢講後奉命史官稟旨姑爲撤講自八月初九日更爲開講亦令限一旬應講京儒中或有有故下鄕未及上來於晦日以前者則具由呈單于本館以爲憑考許講之意嚴立科條作爲定式仍令該府詳細知委於五部坊曲俾京鄕儒生預爲知悉期無犯科之弊何如傳曰允
정조 21년
以江原監司徐有防狀啓三陟等邑初十日得雨形止馳啓事傳于洪明浩曰本道農形庶弛東顧之思而平海蔚珍三陟等三邑之獨被旱乾爲宵旰之憂勤今聞亦得沛澤云曷勝喜幸三邑面里一一普洽如邑底而雨後農形果有食實之望乎嚴飭邑倅俾各躬審畎畝詳細條列報來後狀聞事令廟堂三懸鈴行會
정조 21년
以慶尙監司李亨元狀啓初十日之雨山沿諸邑幸得遍洽事傳于洪明浩曰初十日之雨晝夜大霔則可知未報來諸邑之同霑而觀卿狀辭如見滿野褦襶蹈舞之狀況今秋序向闌此疆爾界之今番雨澤多寡庶驗出場之彼此優劣卿果領略乎事回諭
정조 21년
以北兵使鄭觀采狀啓合操巡操令廟堂稟旨分付事傳于李肇源曰昨以停操之意下敎矣狀啓還下送
정조 21년
來戊午式年監試初試照訖講四所試官六望副司果尹序東前修撰沈興永修撰尹行直副司果鄭觀輝副司果趙台榮副司果尹涵
정조 21년
丁巳七月十七日辰時上御誠正閣諸承旨持公事入侍時行左承旨李晩秀行右承旨韓晩裕左副承旨李勉兢右副承旨李肇源同副承旨金達淳假注書李泳夏洪樂浚記事官金景煥記注官金良倜檢校待敎徐有榘以次進伏訖上曰照訖講今將設場矣雖以三令五申之意言之已經三式年則士子必皆入於矩律而小學亦應習熟豈待更爲嚴飭而爲之乎初年則以小行短章受講勢也而今番則毋敢復踵前習受講時大文少不下二三行而面稽言聽則可知其實才與否必須從嚴受講榜目名下各懸所講大文以爲憑考之地可也晩秀曰照訖講生應講於一所者赴試於一所監試應講於二所者赴試於二所監試例也而甲寅年則設五所三所則屬一所四五所則屬二所矣今番則只設三所無以分屬何以爲之乎上曰然則加設一所而試官加啓下捧講一三所應講者屬於一所禮曹二四所應講者屬之二所成均館可也出擧條上曰京儒卽爲申飭使之斯速應講而先從卿等有子姪者使於初設日應講而京中有行列者若或晩赴則當有嚴處之擧卿等竝以此意別爲嚴飭於京華子弟好矣照訖自是古法亦可以此爲操縱之策而入場時各佩其照訖以爲憑考則亦可爲防閑之道矣勉兢曰京儒或有上寺做工未及下來者矣晩裕曰士子或因做工亦有未及習讀者矣上曰應講時成樣則可知其實才矣肇源曰應講時儒生每以吐爲難矣上曰今若盡看吐則雖治經生猶難矣吐則勿看而須以多尙文義以嚴爲主好矣勉兢曰士子所以不卽應講每生怯於吐與文義而今若知其不看吐則必皆爭來矣上曰道臣主試物情何如異同之論亦如何晩秀曰物情皆云極好而未聞異同之論矣上曰昨有以治經生應講爲難者亦是異同之論也晩秀曰日後營吏或有作奸之弊矣勉兢曰士子往來有遠近相妨之患云矣上曰敬差官則道臣及都事互相爲之近日亦然日後如有弊則監司都事互相主試亦無妨矣凡事久則豈有無弊之事乎勉兢曰秋科時或相値於巡歷則似爲難處之端矣上曰監司鎻直於試院則狀啓亦難爲之必有假都事替行之擧而巡歷若或相値則近道前期巡行亦未爲不可矣勉兢讀奏廣州留守徐有隣狀啓廣州判官金啓濂到任事晩秀晩裕肇源達淳進奏無公事命書判付訖仍命退承史以次退出
정조 21년
行都承旨洪明浩坐行左承旨李晩秀坐直行右承旨韓晩裕坐左副承旨李勉兢坐右副承旨李肇源坐直同副承旨金達淳坐注書柳遠鳴病一員未差假注書李泳夏仕洪樂浚仕直事變假注書朴廷儉仕
정조 21년
金達淳啓曰合辭許久闕啓事未安除在外疏批未下外未肅拜呈告人員竝卽牌招何如傳曰允
정조 21년
金達淳啓曰卽者禁漏官來言今日人定鐘徑打於更鼓未下之前云其所錯誤極爲驚駭鐘閣入直習讀令攸司從重科治不能檢飭之兵曹訓鍊院堂上竝從重推考何如傳曰令兵判棍問委折於習讀官草記可也
정조 21년
備忘記梨洞萬戶李興祐下直長弓一張長箭一部片箭一部筒兒一箇賜給
정조 21년
備忘記高山里僉使柳成逵鎭東萬戶尹彦喆下直各長弓一張長箭一部片箭一部筒兒一箇賜給
정조 21년
李勉兢啓曰省記之呼申卽呈不易之例也而今日吏曹省記屢度催促始爲來呈於申牌已久之後事未前有萬萬可駭當該吏曹郞廳所當重勘而本院請推之外無他可施之罰何以爲之敢稟傳曰當該郞廳汰去令該府拿問嚴處
정조 21년
以吏曹正郞尹永輝拿處傳旨傳于金達淳曰始覺政院啓辭之慢侮所致寧失於有罪勿勘之過於分數豈可任其揷木習杖乎此傳旨勿施仍令入直
정조 21년
以吏曹正郞尹永輝汰去傳旨傳于李勉兢曰此傳旨亦爲勿施
정조 21년
以江原監司徐有防狀啓鬱陵島紫檀香各別擇取上送事傳于李晩秀曰雖因藥用年前有本司知委而年年多數輸致必有民邑之弊此後十立內外具狀啓上送事令廟堂行會
정조 21년
李肇源以兵曹言啓曰去夜因政院啓辭更鼓未下之前人定徑打鐘閣入直習讀科治事批旨內令兵判棍問委折於習讀官草記可也事命下矣依傳敎鐘閣入直習讀官李泓哲捉來嚴棍十度一一査問則所供內矣身於昨夕初更頭以人定將近之故立在鐘閣箭門前側耳數更則初更三點歷歷分明此際終到傳漏軍又爲來促打鐘故仍卽如例打鐘云此必是中間更鼓誤打之致而未知差誤之在於何處故捉致各處更軍箇箇盤詰則布廛屛門更軍果爲誤打而其下更軍亦次次誤打乃至於定鍾之誤打云大抵習讀官常時若十分謹愼豈有此徑先誤打之擧而究厥其誤專由於更卒徑打之致當該更卒二名移送秋曹照法嚴勘何如傳曰允街鼓徑打閣鐘隨下則習讀官何罪且況知訓鍊乎竝勿論當該分軍部將及該所巡將監軍等令該府拿問處之統而言之卿之不能嚴束於未然昨夜之事責在本兵矣卿則越俸一等可也